Perussuomalaiset ovat valinneet uudeksi kulttuuriministeriksi kansanedustaja Sampo Terhon. Terho on eduskuntaryhmän puheenjohtaja ja puheenjohtajaehdokas.

Ministeriehdokkaasta ei äänestetty eduskuntaryhmässä. Halukkuudestaan tehtävään oli aiemmin kertonut myös kansanedustaja Mika Niikko.

Terho on entinen europarlamentaarikko, jonka salkkuun siirtyvät myös ulkoministeri Timo Soinin vastuulla tähän asti olleet Eurooppa-ministerin tehtävät. Mikäli Terho voittaa puheenjohtajakamppailun, olisi nykyisellä puheenjohtajalla Timo Soinilla periaatteessa mahdollisuus jatkaa toiveidensa mukaisesti ulkoministerinä.

Tuleva kulttuuriministeri oli vielä tässä vaiheessa niukkasanainen linjauksistaan kulttuurin saralla.

– Kulttuuri on erittäin keskeinen asia kaikille Suomen puolueille, myös perussuomalaisille. Kansakunta ilman kulttuuria olisi kuin ruumis ilman sielua, Terho maalaili valintansa jälkeen.

Eurooppa-ministerinä Terho kertoi ajavansa tiukasti kansallista etua, mutta sovitun hallitusohjelman puitteissa.

Hallitus päätti puoliväliriihessä lisätä ministerien määrää kolmella. Kulttuuriministerin tehtävä siirtyi kokoomukselta perussuomalaisille. Vaihtokaupassa perussuomalaiset luopuivat raskaammasta oikeusministerin salkustaan.

Kaikki puolueet ovat tehneet valintansa uusista ministereistä tänään. Keskusta valitsi maatalousministeriksi Jari Lepän ja kokoomus oikeusministeriksi Antti Häkkäsen.

Presidentti nimittää uudet ministerit virkaansa ensi viikon perjantaina.